**Honore de Balzac: OČE GORIOT**

1. **AVTOR, NASLOV, ČAS NASTANKA, OBLIKA DELA**

**Honoré de Balzac** je francoski pisatelj. Rodil se je 20 maja 1799 v Toursu, umrl 18 avgusta 1850 v Parizu. Izhaja iz meščanske družine (plemiški naslov ‘de’ si je sam nadel). Opustil je študij prava in se posvetil književnemu delu. Izkušnje si je pridobival s kolportažnimi romani, ki jih je pisal pod psevdonimi. Literarni uspeh doživi šele 1829 z zgodovinskim romanom po Scottovem zgledu *Chouani*. Zaradi nenehnih dolgov je veliko in naporno delal.

Oče Goriot je roman, ki je izšel leta 1834. Avtor Honore de Balzac je delo povezal s svojimi ostalimi romani v Človeško komedijo. Povezava med njegovimi posameznimi romani so osebe, ki se vračajo iz romana v roman, iz povesti v povest.

1. **DOGAJALNI ČAS IN PROSTOR**

Roman se dogaja v Parizu leta 1819, na dveh glavnih prizoriščih – v gostišču gospe Vauquerove in v pariških salonih visoke družbe.

1. **KNJIŽEVNE OSEBE, NJIHOV ZNAČAJ, DRUŽBENI POLOŽAJ, ŽIVLJENJSKI NAZOR**

**Oče Goriot,** pravzaprav Jean Hoachim Goriot, nekdanji testeninar, ki je obogatel v času revolucije in cesarstva, je po poroki obeh hčera, ki ju je poročil v visoko pariško družbo, polagoma, a neogibno drsel propadu nasproti. Zanj je družina najpomembnejša, za blagor svojih hčera žrtvuje vse in preživlja svojo starost v skromnem penzionu gospe Vauquer. Ko pa umira sam in zapuščen, spozna, da nehvaležni hčeri njegovega žrtvovanja sploh ne cenita.

**Rastignac** je mladi povzpetnik, ki hoče po vsej sili postati del pariške visoke družbe. Za njegov uspeh se žrtvujejo mati in obe sestri.

**Vautrin** je tragična figura, ki je prišel v ječo, ker se je žrtvoval za drugega, pozneje pa je postal nekronani kralj zločinskega podzemlja. V nasprotju z očetom Goriotom in Rastignacom nima nobenih obveznosti do družine in te vezi celo zasmehuje.

1. **TEMA IN PROBLEM DELA**

Osnovna dilema dela je, ali je pomembnejša družinska sreča ali uspeh v družbi. Oče Goriot žrtvuje vse, da bi hčeri uspeli v visoki družbi, pri tem pa spregleda, da hčeri nista srečni in da je temu uspehu žrtvoval družinsko srečo, saj umira sam in zapuščen. Prav tako postane uspeh v družbi pomembnejši kot družina mlademu Rastignacu.

1. **POSEBNOSTI V ZGRADBI, JEZIKU TER NAČINU IZRAŽANJA**

Roman ima štiri poglavja, od katerih se prvo ukvarja največ z Goriotom. V drugem in tretjem delu se Goriot pomakne v ozadje, v zadnjem je spet v središču dogajanja. Z Goriotovo smrtjo in pogrebom se roman konča. Jezik je barvit, dogajanje pa opisano izjemno realistično.

1. **OSEBNO RAZUMEVANJE IN VREDNOTENJE DELA**

V romanu Oče Goriot sem sočustvoval z Goriotom, ki je toliko žrtvoval za srečo svojih dveh hčera, umrl pa je sam in zapuščen.

1. **IZBRANI ODLOMEK ALI PRIZOR**

Odlomek, v katerem oče Goriot, na smrtni postelji, umira brez svojih ljubljenih hčera. Ko sta mu dva študenta poskusila zamenjati rjuhe, ju je s poslednjimi močmi zgrabil za lase. S slabotnim glasom je zamrmral:

»Ah, angela moja!«

Dva vzdiha, pognana iz globočine duše, ki je s tema besedama odletela.

»Ubogi ljubi mož!« je rekla Silvija, globoko ganjena od tega vzklika, v katerem je živelo najplemenitejše čustvo, ki ga je razgibala še enkrat strašnejša, čeprav neprostovoljna laž.